b'\n_START_ARTICLE_\nK\xc3\xb8replan\n_START_PARAGRAPH_\nEn k\xc3\xb8replan er en oversigt over, hvorn\xc3\xa5r tog, busser eller sporvogne k\xc3\xb8rer ad en given str\xc3\xa6kning eller linje. I daglig tale bruges det b\xc3\xa5de om oversigter for enkelte str\xc3\xa6kninger/linjer og for samlinger af s\xc3\xa5danne oversigter for et givent omr\xc3\xa5de eller selskab.\n_START_SECTION_\nPublikumsk\xc3\xb8replaner\n_START_PARAGRAPH_\nI den mest grundige udformning indeholder en k\xc3\xb8replan angivelse af samtlige ture med angivelse af alle afgange fra alle stationer eller stoppesteder undervejs. Ved str\xc3\xa6kninger og linjer med mange ture og/eller stop undervejs forenkler man dog ofte k\xc3\xb8replanen. En typisk m\xc3\xa5de er faste minuttal i hele eller dele af driftstiden, hvor der k\xc3\xb8res p\xc3\xa5 bestemte minuttal hver time, f.eks. 02, 22 og 42. Her kan man s\xc3\xa5 n\xc3\xb8jes med at angive disse i stedet for at gentage dem time for time. K\xc3\xb8res der ofte kan der dog i stedet angives omtrentlige intervaller, f.eks. 7-8 min. En anden forenkling er kun at angive udvalgte stop undervejs, i det der dog s\xc3\xa5 typisk suppleres med en s\xc3\xa6rskilt liste over samtlige stop undervejs. Denne kan s\xc3\xa5 suppleres af uddybende oplysninger s\xc3\xa5 som omtrentlige k\xc3\xb8retider eller taktszoner._NEWLINE_Trykte k\xc3\xb8replaner kan laves som foldere eller sm\xc3\xa5 h\xc3\xa6fter for en enkelt linje eller str\xc3\xa6kning eller for flere i et omr\xc3\xa5de. De er typisk tilg\xc3\xa6ngelige i busser, sporvogne, stationer og hos trafikselskabernes egne salgs- og informationssteder. Samlede k\xc3\xb8replaner for et omr\xc3\xa5de eller trafikselskab laves typisk som paperbacks, der ogs\xc3\xa5 kan indeholde takster og rejsebestemmelser, og s\xc3\xa6lges normalt kun p\xc3\xa5 st\xc3\xb8rre stationer og informationssteder. Efterh\xc3\xa5nden viger de trykte k\xc3\xb8replaner dog flere steder tilbage for elektronisk information s\xc3\xa5 som trafikselskabernes hjemmesider, ligesom der nogle steder findes s\xc3\xb8gemaskiner som f.eks. Rejseplanen, der kan s\xc3\xb8ge p\xc3\xa5 rejser p\xc3\xa5 tv\xc3\xa6rs af linjer og transportmidler. P\xc3\xa5 de enkelte stationer og stoppesteder ops\xc3\xa6ttes gerne oversigter over hvorn\xc3\xa5r og hvortil, der k\xc3\xb8res fra det givne sted, mens uddybende oplysninger om stop undervejs og k\xc3\xb8retider varierer fra selskab til selskab. Efterh\xc3\xa5nden tilbyder flere selskaber ogs\xc3\xa5 mulighed for aktuel information om afgange pr. sms._NEWLINE_Afh\xc3\xa6ngig af de lokale forhold kan k\xc3\xb8replanerne suppleres med en r\xc3\xa6kke forskellige oplysninger. Det kan v\xc3\xa6re basale oplysninger om, at der ikke k\xc3\xb8res visse dage eller tilslutning til andre str\xc3\xa6kninger og linjer. Men det kan ogs\xc3\xa5 v\xc3\xa6re mere specifikke s\xc3\xa5 som krav om pladsbillet, tog med servering, gennemg\xc3\xa5ende forbindelser, togforbindelser med navne eller afgange, der ikke f\xc3\xb8lger det vanlige standsningsm\xc3\xb8nster eller kun k\xc3\xb8rer en del af vejen. Dette er ikke mindst relevant ved driftens hhv. myldretidens start og slut, hvor materiellet skal fra og til depot, remise eller garage, som ikke n\xc3\xb8dvendigvis ligger i n\xc3\xa6rheden af en endestation. I andre tilf\xc3\xa6lde kan der v\xc3\xa6re tale om, at sidste tog p\xc3\xa5 en str\xc3\xa6kning standser ved alle stationer, s\xc3\xa5 alle kan komme hjem, eller modsat at sidste bus kun k\xc3\xb8rer s\xc3\xa5 langt, som der er passagerer at afs\xc3\xa6tte._NEWLINE_I alle tilf\xc3\xa6lde g\xc3\xa6lder at omfanget af k\xc3\xb8rslen i l\xc3\xb8bet af driftstiden varierer efter en r\xc3\xa6kke faktorer. De mest grundl\xc3\xa6ggende er tidspunktet p\xc3\xa5 d\xc3\xb8gnet og ugedage, hvor der typisk k\xc3\xb8res ofte i myldretiden men noget mere beskedent og nogle steder slet ikke om aftenen og i weekenderne. \xc3\x85rstiderne kan ogs\xc3\xa5 spille ind, s\xc3\xa5 der ikke beh\xc3\xb8ves s\xc3\xa5 ofte om sommeren i byer, hvor mange cykler, mens der modsat kan v\xc3\xa6re behov for ekstra k\xc3\xb8rsel til forlystelsesparker. Ogs\xc3\xa5 skoler og andre uddannelsesinstitutioner kan p\xc3\xa5virke, hvor en del afgange og deciderede skolebusser simpelthen kun k\xc3\xb8rer p\xc3\xa5 skoledage. S\xc3\xa6rlige forhold g\xc3\xa6lder om natten, hvor de fleste str\xc3\xa6kninger og linjer holder stille, men hvor der nogle steder opereres med s\xc3\xa6rlige natlinjer._NEWLINE_Varigheden for en given k\xc3\xb8replan varierer ogs\xc3\xa5. Typiske eksempler er dog k\xc3\xb8replaner, der g\xc3\xa6lder for et helt eller halvt \xc3\xa5r ad gangen, eller hvor der skelnes mellem sommer- og vinterk\xc3\xb8replan, i det sommer og vinter dog kan v\xc3\xa6re temmelig vide begreber. For nogle linjer kan det ogs\xc3\xa5 v\xc3\xa6re aktuelt med s\xc3\xa6rlige k\xc3\xb8replaner for ferier, mens skolebusser og en del myldretidslinjer modsat slet ikke k\xc3\xb8rer i ferier. Men mens gyldigheden i alle disse tilf\xc3\xa6lde er fastsat p\xc3\xa5 forh\xc3\xa5nd, s\xc3\xa5 findes der ogs\xc3\xa5 modsat tilf\xc3\xa6lde, hvor en given k\xc3\xb8replan simpelthen g\xc3\xa6lder indtil videre. Nogle gange forventer man, at der vil komme en ny p\xc3\xa5 et omtrentligt tidspunkt, men i andre tilf\xc3\xa6lde kan det vare lige til behovet eller andre forhold \xc3\xa6ndrer sig, uanset om det er f\xc3\xa5 m\xc3\xa5neder eller flere \xc3\xa5r. Den form for fleksibilitet kan dog v\xc3\xa6re noget upraktisk for passagererne, i det et selskab p\xc3\xa5 den m\xc3\xa5de kan have en r\xc3\xa6kke mindre k\xc3\xb8replansskift i l\xc3\xb8bet af et \xc3\xa5r.\n_START_SECTION_\nInterne planer\n_START_PARAGRAPH_\nUdover de ovenfor beskrevne publikumsk\xc3\xb8replaner opererer selskaberne ogs\xc3\xa5 med forskellige interne k\xc3\xb8replaner og oversigter til forskellige behov. Jernbaneselskaber har s\xc3\xa5ledes tjenestek\xc3\xb8replaner, der ogs\xc3\xa5 omfatter tog, der ikke fremg\xc3\xa5r af publikumsk\xc3\xb8replanerne s\xc3\xa5 som godstog og materieltog. Her kan ogs\xc3\xa5 angives forhold som krydsninger, den togv\xc3\xa6gt k\xc3\xb8replanen er beregnet ud fra og andet af intern interesse. En grafisk k\xc3\xb8replan kan vise trafikken p\xc3\xa5 en given bane, hvor de enkelte tog er indtegnet som skr\xc3\xa5 streger. Andre planer bruges til at vise hvilket materiel, der skal k\xc3\xb8re hvad, enkelte busser og sporvogne udstyres med vognplaner med en simpel k\xc3\xb8replan for dagens k\xc3\xb8rsler, og k\xc3\xb8rende personale har planer for hvor og hvorn\xc3\xa5r de skal k\xc3\xb8re.\n_START_SECTION_\n\xc3\x98nsker, behov og det muliges kunst\n_START_PARAGRAPH_\nUdarbejdelse af nye k\xc3\xb8replaner, k\xc3\xb8replanl\xc3\xa6gning, kan nok bedst betegnes som det muliges kunst. For der vil nemlig altid v\xc3\xa6re en r\xc3\xa6kke \xc3\xb8nsker, krav og behov, der skal vejes op mod b\xc3\xa5de hinanden og det fysiske og \xc3\xb8konomisk mulige foruden forskellige regler, aftaler og andre faktorer. For store selskaber kan det betyde, at arbejdet med en ny k\xc3\xb8replan kan begynde over et \xc3\xa5r, f\xc3\xb8r den tr\xc3\xa6der i kraft, og derved reelt b\xc3\xa5de f\xc3\xb8r den foreg\xc3\xa5ende k\xc3\xb8replanen overhoved er tr\xc3\xa5dt i kraft, og f\xc3\xb8r flere at de forhold der spiller ind kendes._NEWLINE_De fleste trafikselskaber er ejet af en eller flere offentlige myndigheder, der ofte ogs\xc3\xa5 giver tilskud til driften og d\xc3\xa6kker eventuelle underskud. Af samme \xc3\xa5rsag v\xc3\xa6gter deres \xc3\xb8nsker, krav og prioriteringer derfor h\xc3\xb8jt. En kommune kan f.eks. have et \xc3\xb8nske om en ny buslinje, der binder den sammen, mens en anden m\xc3\xa5ske \xc3\xb8nsker lokale oml\xc3\xa6gninger. Men der kan ogs\xc3\xa5 v\xc3\xa6re tale om krav om besparelser, hvad enten der nu er lavvande i de offentlige kasser, eller selskabet k\xc3\xb8rer med for store underskud._NEWLINE_Udviklingen i samfundet kan f\xc3\xb8re til nye og \xc3\xa6ndrede behov. Hvis et industriomr\xc3\xa5de f.eks. er under omdannelse til almindeligt boligomr\xc3\xa5de, er der brug for betjening i hele driftsd\xc3\xb8gnet, hvor man f\xc3\xb8r hen kunne n\xc3\xb8jes med at k\xc3\xb8re i myldretiden. Tilsvarende kan nye kvarterer, institutioner, forlystelsesparker osv. betyde, at der skal skaffes forbindelser steder, hvor det ikke f\xc3\xb8r har v\xc3\xa6ret aktuelt. Men det kan ogs\xc3\xa5 g\xc3\xa5 den anden vej, f.eks. hvis skoler bliver lukket eller sl\xc3\xa5et sammen, s\xc3\xa5 b\xc3\xb8rnene skal andre steder hen end f\xc3\xb8r. Atter andre faktorer kan v\xc3\xa6re \xc3\xa6ndrede arbejdstider, \xc3\xa5bningstider, skoleskemaer og andet, der betyder at passagererne har behov for ar rejse p\xc3\xa5 andre tidspunkter. I nogle tilf\xc3\xa6lde vil udviklingen ske over en periode og \xc3\xa6ndringerne kan derfor ske gradvist. Men i andre tilf\xc3\xa6lde sker \xc3\xa6ndringerne p\xc3\xa5 en bestemt dato, f.eks. ved lukningen af en skole._NEWLINE_Men uanset om der sker \xc3\xa6ndringer eller ej i passagernes behov, s\xc3\xa5 g\xc3\xa6lder at hverken behovene eller passagerne ikke er j\xc3\xa6vnt fordelt. I en storby kan der v\xc3\xa6re mange passagerer i de centrale bydele men f\xc3\xa6rre i forst\xc3\xa6derne, hvorfor behovet for betjening er forskelligt. P\xc3\xa5 landet g\xc3\xa6lder til geng\xc3\xa6ld, at mange passagerer er skoleb\xc3\xb8rn, hvorfor behovet derfor er st\xc3\xb8rst, n\xc3\xa5r de m\xc3\xb8der og f\xc3\xa5r fri. Resten af tiden vil busserne s\xc3\xa5 k\xc3\xb8re halvtomme rundt. Her er mindre busser imidlertid ikke n\xc3\xb8dvendigvis en l\xc3\xb8sning, da de netop vil v\xc3\xa6re for sm\xc3\xa5 til de mange skoleb\xc3\xb8rn._NEWLINE_Selskaberne kan imidlertid ikke n\xc3\xb8jes med at betragte \xc3\xb8nsker og behov for hver enkelt linje eller str\xc3\xa6kning enkeltvis. Mange passagerer skifte nemlig en eller flere gange undervejs og i en r\xc3\xa6kke tilf\xc3\xa6lde ogs\xc3\xa5 mellem forskellige selskaber. Det kr\xc3\xa6ver koordination, s\xc3\xa5 passagererne p\xc3\xa5 den ene side har tid til at skifte og p\xc3\xa5 den anden side ikke kommer til at vente for l\xc3\xa6nge. Men det betyder ogs\xc3\xa5, at \xc3\xa6ndringer et sted kan p\xc3\xa5virke andre steder. \xc3\x86ndrer en jernbane f.eks. sin k\xc3\xb8replan, m\xc3\xa5 busserne der venter ved stationerne have \xc3\xa6ndret deres k\xc3\xb8replaner tilsvarende. Men mange busser skal ogs\xc3\xa5 have korrespondance med andre transportmidler, der m\xc3\xa5ske ikke har behov for \xc3\xa6ndringer._NEWLINE_Men et er \xc3\xb8nsker og behov, noget andet er hvad der faktisk er muligt. Transportmidler til den kollektive trafik er dyre, og leveringen af dem tager tid, s\xc3\xa5 man kan ikke bare anskaffe ekstra, bare fordi en ny k\xc3\xb8replan kr\xc3\xa6ver det. I stedet vil man ofte umiddelbart operere med det materiel, man har til r\xc3\xa5dighed nu, ogs\xc3\xa5 selvom det kan betyde, at ressourcer m\xc3\xa5 flyttes fra et sted til et andet. Men selv hvor man ikke flytter, er man n\xc3\xb8d til at tage h\xc3\xb8jde for ting som transportmidlernes max-hastighed, acceleration og kapacitet. En k\xc3\xb8replan kan f.eks. ikke kr\xc3\xa6ve, at et tog k\xc3\xb8rer 90\xc2\xa0km/t, hvis dem man har til r\xc3\xa5dighed kun m\xc3\xa5 k\xc3\xb8re 80\xc2\xa0km/t. Til geng\xc3\xa6ld kan erstatning med nye tog betyde, at hastigheden netop kan s\xc3\xa6ttes op._NEWLINE_De ydre forhold spiller imidlertid ogs\xc3\xa5 en v\xc3\xa6sentlig rolle, idet man i sagens natur kun kan benytte den infrastruktur, der nu engang er til r\xc3\xa5dighed. For jernbaner og sporveje g\xc3\xa6lder f.eks. at mange str\xc3\xa6kninger er enkeltsporede, hvor togene hhv. sporvognene derfor m\xc3\xa5 krydse hinanden bestemte steder. Det m\xc3\xa5 k\xc3\xb8replanen tilpasses efter, hvis man ikke vil anl\xc3\xa6gge flere krydsningsspor eller dobbeltspor. For alle transportmidler g\xc3\xa6lder desuden, at der skal standses ved stationer og stoppesteder, hvis placeringer og passagertal sj\xc3\xa6ldent er j\xc3\xa6vnt fordelte. Her kan man v\xc3\xa6lge at lade visse afgange springe mindre benyttede stop over eller om n\xc3\xb8dvendigt helt nedl\xc3\xa6gge dem, s\xc3\xa5 k\xc3\xb8retiden kan reduceres. Modsat kan nye boligkvarterer betyde anl\xc3\xa6g af nye stop, hvilket giver l\xc3\xa6ngere k\xc3\xb8retid men ogs\xc3\xa5 flere passagerer.\n_START_SECTION_\nK\xc3\xb8replanl\xc3\xa6gning\n_START_PARAGRAPH_\nI gamle dage foregik k\xc3\xb8replanl\xc3\xa6gning i h\xc3\xa5nden, men nu om stunder bruger k\xc3\xb8replanl\xc3\xa6ggerne s\xc3\xa6rlige computerprogrammer. Til brug for dem har man oplysninger om infrastruktur og materiel, ligesom man t\xc3\xa6ller passagererne og overv\xc3\xa5ger \xc3\xa6ndringer i rejsem\xc3\xb8nstrene. Det kan ogs\xc3\xa5 v\xc3\xa6re aktuelt at bev\xc3\xa6ge sig ud i marken for at se, om beregningerne holder stik, og hvilke forhold der p\xc3\xa5virker driften i praksis. Indimellem skal der holdes h\xc3\xb8ringer og m\xc3\xb8der med samarbejdspartnere for at f\xc3\xa5 overblik over deres \xc3\xb8nsker og \xc3\xa6ndringer. P\xc3\xa5 baggrund af disse laves s\xc3\xa5 et eller flere udkast, der skal i h\xc3\xb8ring, og p\xc3\xa5 baggrund af h\xc3\xb8ringssvarene kan der s\xc3\xa5 ske justeringer og \xc3\xa6ndringer. Efterf\xc3\xb8lgende bliver de nye k\xc3\xb8replaner s\xc3\xa5 godkendt, sendt til trykning og offentliggjort p\xc3\xa5 hjemmesider og passagererne orienteret om \xc3\xa6ndringer, inden de tr\xc3\xa6der i kraft.'